
Кыргыз Республикасынын Агартуу министрлигине караштуу Педагогикалык кызматкерлердин квалификациясын жогорулатуу жана кайра даярдоо республикалык институтунун 
УСТАВЫ

1. Жалып жоболор

1.1. Кыргыз Республикасынын Агартуу министрлигине караштуу Педагогикалык кызматкерлердин квалификациясын жогорулатуу жана кайра даярдоо республикалык институту (мындан ары – Республикалык институт) кошумча кесиптик билим берүү программаларын ишке ашыруу боюнча билим берүү ишин жүргүзгөн Кыргыз Республикасынын Агартуу министрлигинин ведомстволук уюму болуп саналат.
1.2. Республикалык институт өз ишинде Кыргыз Республикасынын Конституциясын, Кыргыз Республикасынын мыйзамдарын, Кыргыз Республикасынын Президентинин жарлыктарын, Кыргыз Республикасынын Жогорку Кеңешинин токтомдорун жана Кыргыз Республикасынын Министрлер Кабинетинин чечимдерин, Кыргыз Республикасынын башка ченемдик укуктук актыларын, Кыргыз Республикасынын Агартуу министрлигинин чечимдерин, Кыргыз Республикасынын мыйзамдарына ылайык күчүнө кирген эл аралык келишимдерди, ошондой эле ушул Уставды жетекчиликке алат.
1.3. Республикалык институттун уюштуруу-укуктук формасы – мекеме.  Менчиктин формасы – мамлекеттик менчик.
1.4. Республикалык институт юридикалык жак болуп саналат, өз алдынча балансы, Кыргыз Республикасынын мыйзамдарына ылайык банктарда жана казыналык мекемелерде ачылган эсептери, ыкчам башкаруу укугунда мүлкү бар. Республикалык институттун Кыргыз Республикасынын Мамлекеттик гербинин сүрөтү түшүрүлгөн мөөрү, өзүнүн символикасы жана аталышы бар штамптары жана бланктары ээ болот.
1.5. Республикалык институт Кыргыз Республикасынын мыйзамдарында белгиленген тартипте мамлекеттик каттоодон өткөн учурдан тартып юридикалык жактын укуктарын жана милдеттерин алат.
Бул Устав Республикалык институттун уюштуруу документи болуп саналат жана анын укуктук статусун, максаттарын, милдеттерин, функцияларын, башкаруу тартибин, ошондой эле финансылык-чарбалык ишинин негиздерин аныктайт.
Республикалык институт билим берүү, окуу-методикалык, илим-изилдөө, уюштуруу жана башка иштерди ушул Уставда каралган максаттарга, милдеттерге жана функцияларга ылайык жүргүзөт.
1.6. Республикалык институт өз милдеттенмелери боюнча анын карамагындагы мүлкү, ошондой эле акча каражаттары жана материалдык ресурстары менен жооп берет. Көрсөтүлгөн каражаттар жетишсиз болгон учурда мекеменин милдеттенмелери боюнча субсидиардык жоопкерчиликти Уюштуруучу тартат.
1.7. Республикалык институт билим берүү ишмердүүлүгүн Кыргыз Республикасынын мыйзамдарына ылайык жүзөгө ашырат.
1.8. Республикалык институттун жумушчу тилдери мамлекеттик тил (кыргыз) жана расмий тил (орус) болуп саналат.
1.9. Республикалык институттун ишмердүүлүгүнүн мөөнөтү чектелбейт.
1.10. Республикалык институттун уюштуруучусу Кыргыз Республикасынын Агартуу министрлиги (мындан ары – Уюштуруучу) болуп саналат.
1.11. Республикалык институттун юридикалык жана иш жүзүндөгү дареги: 720024, Кыргыз Республикасы, Бишкек ш., Свердлов району, Широкая көчөсү, 1.
1.12. Толук аталышы:
- мамлекеттик тилде: «Кыргыз Республикасынын Агартуу министрлигине караштуу Педагогикалык кызматкерлердин квалификациясын жогорулатуу жана кайра даярдоо республикалык институту» мекемеси;
- расмий тилде: Учреждение «Республиканский институт повышения квалификации и переподготовки педагогических работников при Министерстве просвещения Кыргызской Республики».
1.13. Кыскартылган аталышы:
- мамлекеттик тилде: «КР Агартууминге караштуу ПККЖжКДРИ» Мекемеси;
- расмий тилде: Учреждение «РИПКиППР при Минпросвещения КР».
1.14. Республикалык институт облустук билим берүү институттарына жана билим берүүнү өнүктүрүү борборлоруна карата координациялык, методологиялык, эксперттик-аналитикалык жана мониторингдик функцияларды ишке ашыруучу Кыргыз Республикасынын билим берүүсүнүн педагогикалык жана жетекчи кызматкерлеринин квалификациясын жогорулатуу системасынын уюму болуп саналат.
1.15. Республикалык институттун ишмердүүлүгү төмөнкү принциптерге негизделет: педагогикалык кызматкерлердин кесиптик өнүгүүсүнүн үзгүлтүксүздүгү; республиканын методикалык мейкиндигинин бирдиктүүлүгү; методикалык колдоонун аймактык жеткиликтүүлүгү; билим берүү ишмердүүлүгүнүн ачыктыгы жана айкындуулугү; тармактык өз ара аракеттенүү моделинде Республикалык институт – облустук билим берүү институту – билим берүүнү өнүктүрүү борбору– билим берүү уюму.

2. Республикалык институттун максаттары, милдеттери жана функциялары

2.1. Республикалык институттун ишинин максаты билим берүүнүн педагогикалык жана жетекчи кызматкерлеринин үзгүлтүксүз кесиптик жана жеке өнүгүүсүнө, билим берүү процессинин сапатын жогорулатууга жана алдыңкы педагогикалык тажрыйбаларды жана технологияларды киргизүүгө багытталган квалификациясын жогорулатуунун бирдиктүү системасынын иштешин жана өнүгүшүн камсыз кылуу, билим берүүнүн педагогикалык жана жетекчи кызматкерлеринин квалификациясын жогорулатуу жана кесиптик өнүктүрүү маселелери боюнча облустук билим берүү институттарынын жана билим берүүнү өнүктүрүү борборлорунун ишин координациялоо болуп саналат.
2.2. Республикалык институттун негизги милдеттери төмөнкүлөр болуп саналат:
- педагогикалык кызматкерлердин үзгүлтүксүз кесиптик жана инсандык өнүгүү процессин республикалык деңгээлде координациялоо;
 - педагогикалык кызматкерлердин республикалык жана эл аралык деңгээлдерде үзгүлтүксүз кесиптик жана инсандык өнүгүүсү жаатындагы санариптик өнүгүүнүн тенденцияларын, материалдарын жана муктаждыктарын талдоо, аларды өркүндөтүү боюнча сунуштарды иштеп чыгуу;
- педагогикалык кызматкерлердин үзгүлтүксүз кесиптик жана инсандык өнүгүүсүнө көмөк көрсөтүү;
- облустук билим берүү институттарынын жана билим берүүнү өнүктүрүү борборлорунун ишин координациялоо, методикалык жетекчилик кылуу жана алардын ишин экспертизалоо;
- квалификацияны жогорулатуу системасында билим берүү кызматтарынын сапатына мониторинг жүргүзүү;
-  программаларды жана провайдерлерди республикалык реестрин түзүү жана жүргүзүү.
2.3. Республикалык институт өзүнүн максаттарына жана милдеттерине жетүү үчүн төмөнкү функцияларды аткарат:
- билим берүүдөгү республикалык жана дүйнөлүк тенденцияларды талдоо, эл аралык тажрыйбаны колдонуу менен жаңы билим берүү технологияларын колдонуунун негизинде педагогикалык кызматкерлердин үзгүлтүксүз кесиптик жана инсандык өнүгүүсүнүн, анын ичинде дистанттык жана онлайн-окутуунун мазмунун, программаларын жана методдорун иштеп чыгуу жана адаптациялоо;
- билим берүү процессинде, ошондой эле педагогикалык кызматкерлердин үзгүлтүксүз кесиптик жана инсандык өнүгүүсү жаатында алдыңкы инновациялык педагогикалык тажрыйбаларды жана технологияларды иштеп чыгууда жана жайылтууда башкы уюмдун ролун аткаруу;
- улуттук жана эл аралык деңгээлдерде эксперттик топтордун жана башка кызыкдар болуучу тараптардын ортосундагы кызматташтыкты уюштуруу, инновациялык педагогикалык тажрыйбаны жайылтуу жана инновациялык билим берүү технологияларын популяризациялоо;
- окуу жана билим берүү процесстерин жаңылоо, ошондой эле билим берүү уюмдарын башкарууну оптималдаштыруу үчүн санариптик билим берүү технологияларын иштеп чыгууну жана интеграциялоону камсыз кылуу, анын ичинде ustat.edu.gov.kg порталын башкаруу жана  өнүктүрүү, «Мугалим» автоматташтырылган маалыматтык системасы (мындан ары - «Мугалим» АМС) менен интеграциялоо;
- педагогикалык кызматкерлердин үзгүлтүксүз кесиптик жана инсандык өнүгүүсүнүн окуу материалдарынын жана программаларынын мазмунун мамлекеттик билим берүү стандарттарына жана иштелип чыккан программаларга ылайык талдоо жана кайра карап чыгуу;
- инновациялык технологияларды иштеп чыгуу боюнча билим алуучулардын, педагогикалык кызматкерлердин жана ата-энелердин пикирлерин жана сунуштарын алуу, ошондой эле өркүндөтүлгөн окуу курстарынын сапатын жогорулатуу үчүн кайра байланыш жана курстардан кийинки колдоо системасын иштеп чыгуу жана ишке киргизүү;
- изилдөө, эксперименттик жана долбоордук иштерди, ошондой эле консультациялык иш-чараларды уюштуруу жана өткөрүү;
- республикалык жана эл аралык деңгээлдерде илимий жана практикалык конференцияларды, симпозиумдарды жана башка иш-чараларды өткөрүү;
- инновациялык педагогикалык тажрыйбаны табуу, жалпылоо жана жайылтуу; 
- педагогикалык кызматкерлер үчүн тренингдерди, семинарларды жана мастер-класстарды уюштуруу жана өткөрүү, анын ичинде методикалык жардамдын форматын ишке ашыруу;
- үзгүлтүксүз кесиптик өнүгүүнү, тажрыйба алмашууну жана педагогикалык кызматкерлер менен инновациялык педагогикалык технологиялар жаатындагы адистердин ортосундагы кызматташтыкты жеңилдетүү үчүн санариптик чечимдерди жана онлайн платформаларды түзүү жана колдоо;
- билим берүүнү өнүктүрүүнү жана билим берүү процессине инновациялык педагогикалык мамилелерди киргизүүнү колдоо үчүн донордук коомчулук менен натыйжалуу кызматташуу;
- аралыктан жана онлайн-окутуу, квалификацияны жогорулатуу жана кайра даярдоо үчүн окуу программаларын белгиленген тартипте иштеп чыгуу жана бекитүү;
- квалификацияны жогорулатуунун кошумча билим берүү программаларынын жана кошумча кесиптик билим берүүнүн стандарттарга ылайыктуулугун экспертизалоо;
- жеке билим берүү траекторияларынын үзгүлтүксүз кесиптик жана инсандык өнүгүү куралдарын, педагогдордун санариптик портфолиосун киргизүүнү координациялоо;
- облустук билим берүү институттарынын жана билим берүүнү өнүктүрүү борборлорунун кызматкерлеринин жана жетекчилеринин квалификациясын жогорулатууну уюштуруу.

3. Республикалык институттун  билим берүү кызматтары

3.1. Республикалык институт өз компетенциясынын чегинде Кыргыз Республикасынын мыйзамдарына ылайык акысыз же акы төлөө негизинде төмөнкү билим берүү кызматтарын көрсөтөт:
- педагогикалык кызматкерлерге, ошондой эле билим берүү уюмдарына окуу процессин өркүндөтүү жана окутуучулардын үзгүлтүксүз кесиптик жана инсандык өнүгүүсүн камсыз кылуу боюнча консультациялык, теориялык жана практикалык жардам көрсөтүү;
- педагогикалык кызматкерлердин кесиптик жана инсандык өнүгүү процессин үзгүлтүксүз өркүндөтүү үчүн иштерди уюштуруу жана методикалык жардам көрсөтүү;
- мектепке чейинки, мектептик жана кесиптик билим берүү боюнча окуу, методикалык жана илимий материалдарды апробациялоого эксперттик баа берүүнү уюштуруу жана катышуу;
- Республикалык институттун порталында провайдерлердин реестрин түзүү, бекитүү жана жайгаштыруу;
- үзгүлтүксүз кесиптик жана инсандык билим берүү боюнча окуу-методикалык жана билим берүүчү, илимий материалдарды, анын ичинде электрондук материалдарды иштеп чыгуу жана аларды билим берүү процессине киргизүү;
- билим берүү уюмдарындагы билим берүү процессинин учурдагы абалын, педагогикалык кызматкерлердин кесиптик жана инсандык өсүү процессин талдоо жана аларды өркүндөтүү боюнча сунуштарды иштеп чыгуу;
- билим берүү процессин өркүндөтүү боюнча экспериментталдык иштерди уюштуруу, окуу программаларын жана окуу куралдарын пилоттук жана экспериментталдык тестирлөөгө катышуу;
- педагогикалык жана жетекчи кызматкерлер үчүн окутуунун күндүзгү, дистанттык/онлайн жана айкалышкан формаларында квалификацияны жогорулатуу курстарын өткөрүү;
- мамлекеттик билим берүү саясатынын артыкчылыктуу багыттары боюнча билим берүү системасынын жетекчи кызматкерлеринин квалификациясын жогорулатуу;
- педагогикалык жана жетекчи кызматкерлердин потенциалын жогорулатуу боюнча илимий-практикалык конференцияларды, семинарларды, тегерек столдорду, симпозиумдарды уюштуруу жана өткөрүү;
- өзүнүн электрондук порталы аркылуу квалификацияны жогорулатуунун онлайн курстарын өткөрүү;
- облустук билим берүү институттарынын жана билим берүүнү өнүктүрүү борборлорунун тармагы аркылуу курстардан кийинки методикалык коштоону жана насаатчылыкты (программанын көлөмүнүн 15% дан кем эмеси) уюштуруу;
- провайдерлер тарабынан иштелип чыккан квалификацияны жогорулатуунун кошумча билим берүү программаларын экспертизалоо.

4. Республикалык институттун  укуктары жана милдеттери 

4.1. Республикалык институт Кыргыз Республикасынын мыйзамдарында жана ушул Уставда юридикалык жак үчүн каралган бардык укуктарга ээ, анын ичинде:
- өзүнүн атынан Республикалык институттун ишинин предметине жана максаттарына ылайык келген келишимдерди түзүүгө жана бүтүмдөрдү түзүүгө; 
- мүлккө ээлик кылууга жана өзүнүн милдеттенмелери боюнча ал мүлккө жооп берүүгө; мүлктүк жана мүлктүк эмес укуктарды алууга жана жүзөгө ашырууга; милдеттенмелерди аткарууга; доогер жана жоопкер катары чыгууга;
- белгиленген тартипте Кыргыз Республикасынын аймагында жана анын чегинен тышкары банктарда улуттук жана чет өлкөлүк валютада эсептерди ачууга;
- ар кандай уюштуруу-укуктук формадагы юридикалык жактардын катышуучусу катары ишти белгиленген тартипте жүзөгө ашырууга;
- жеке жана юридикалык жактар тарабынан келишимдик негизде берилген имараттарды, жайларды, кеңсе жабдууларын жана башка мүлктү пайдаланууга;
- башка коомдук бирикмелердин жана уюмдардын (ассоциациялардын, союздардын) мүчөсү болууга;
- Кыргыз Республикасынын мыйзамдарында жана ушул Уставда белгиленген тартипте өзүнүн каражаттарын жана мүлкүн башкарууга жана тескөөгө;
-соода-сатык, алмашуу, белек кылуу келишимдердин же башка бүтүмдөрдүн негизинде өзүнүн милдеттенмелери боюнча негизги фонддорго таандык мүлктү сатып алууга;
- эгерде алар жогорку органдардын компетенциясына кирбесе жана колдонуудагы Кыргыз Республикасынын мыйзамдарына каршы келбесе, зарыл чечимдерди кабыл алууга жана иш-аракеттерди жасоого;
- өзүнүн уюштуруу түзүмүн иштеп чыгууга жана өркүндөтүүгө, илимий-методикалык, педагогикалык жана административдик персоналдын интеллектуалдык жана адамдык потенциалын максималдуу пайдаланууну камсыз кылуучу ишти уюштурууга жана дем берүүнүн формаларын аныктоого;
- Республикалык институттун ардактуу докторлорун, профессорлорун жана доценттерин шайлоого;
- программаларды жана окуу материалдарын иштеп чыгуу боюнча изилдөөчүлүк, методологиялык, практикалык, эксперттик-аналитикалык жана окуу-методикалык иштерди жүргүзүү үчүн штаттан тышкаркы кызматкерлерди тартууга;
- илимдин жана билим берүүнүн өнүгүшүнө олуттуу салым кошкон жактарды тартуу менен Республикалык институттун ишин өркүндөтүү жана тармактагы стратегиялык багыттарды иштеп чыгуу үчүн консультативдик кеңеш түзүүгө;
[bookmark: _Hlk236215765]- ушул Уставга жана колдонуудагы Кыргыз Республикасынын мыйзамдарына ылайык борборлорду, лабораторияларды, кафедраларды, бөлүмдөрдү жана башка түзүмдүк бөлүмдөрдү белгиленген тартипте түзүүгө, алар кийин Уюштуруучу тарабынан бекитилет;
- кызматкерлерге эмгек акы төлөөнүн формаларын жана системаларын белгилөөгө, ошондой эле эмгекке акы төлөөгө, анын ичинде атайын эсептерден каражаттарды пайдалануунун багыттарын аныктоого, мында жетекчилерди кошкондо жамааттын жана ар бир кызматкердин эмгек салымын эске алууга жана колдо болгон каражаттардын чегинде чектөөсүз максималдуу сумманы белгилөөгө;
- кызматкерлерди келишимдик негизде эмгекке тартууда жогорку сумма менен чектелбеген, бирок эмгек акынын белгиленген эң төмөнкү өлчөмүнөн төмөн болбогон эмгек акыны аныктоого;
- жамааттык келишимге ылайык кызматкерлерди сыйлоо, сыйлыктарды төлөө жана аларга финансылык жардам көрсөтүүгө;
- тартылган сумманын 30% чейин инвестиция тартууда кызматкерлерди сыйлоого;
- уюмдарга жана жарандарга мыйзамда белгиленген тартипте кызмат көрсөтүүгө жана ар кандай акы төлөнүүчү кызмат көрсөтүүлөрдүн сметасын бекитүүгө;
- бөлүнгөн каражаттардын же өздүк каражаттардын эсебинен юридикалык жана жеке жактардан зарыл жабдууларды жана башка материалдык ресурстарды сатып алууга жана ижарага алууга, пайдаланууга;
- юридикалык жана жеке жактар менен келишимдерди түзүүгө;
- жабдууларды, имараттарды, инвентарларды, материалдарды жана башкаларды сатуудан жана ижарага берүүдөн алынган каражаттарды өз каалоосу боюнча сактоого жана пайдаланууга, аларды материалдык-техникалык жана социалдык базаны кеңейтүү үчүн пайдаланууга, ошондой эле келишимдик негизде ижарага берүүгө же пайдаланууга берүүгө;
- белгиленген тартипте алынган каражаттарды жана материалдык баалуулуктарды өз алдынча башкарууга жана колдонуудагы Кыргыз Республикасынын мыйзамдарына өз милдеттенмелери боюнча жоопкерчилик алууга;
- өз ишин өз алдынча пландаштырууга жана Республикалык институтту өнүктүрүүнүн негизги багыттарын жана келечегин аныктоого;
- уставдык максаттарга жана милдеттерге жетишүү үчүн ар кандай иштерди аткаруу жана кызматтарды көрсөтүү үчүн жеке жана юридикалык, анын ичинде чет өлкөлүк жактар менен келишимдерди, контракттарды жана макулдашууларды түзүүгө;
- Республикалык институттун иши менен байланышкан маселелерди чечүү үчүн адистерди Кыргыз Республикасынын чегинде жана чет өлкөлөрдө командировкаларга жана стажировкаларга жиберүүгө, ошондой эле чет өлкөлүк адистерди кабыл алууга;
- конференцияларды, симпозиумдарды, семинарларды жана башка иш-чараларды өткөрүүгө жана аларга Кыргыз Республикасында, ошондой эле башка өлкөлөрдө катышууга;
- Республикалык институттун жана башка уюмдардын, кызыкдар болуучу юридикалык жана жеке жактарга илимий, окуу-методикалык, экспериментталдык жана маалыматтык материалдарды чыгарууга жана продукцияларын сатууга;
- кол жазмаларды, аткарылган илимий-методикалык жана илимий иштерди алдын ала даярдоону камсыз кылууга, аларды белгиленген тартипте апробациялоого;
-белгиленген тартипте билим берүү кызматтарын көрсөтүүгө, анын ичинде окуу китептери, окуу-методикалык комплекстер жана материалдар, автордук программалар жана аналитикалык иштердин натыйжалары, анын ичинде жеке жана юридикалык жактар тарабынан аткарылган диссертациялар боюнча экспертиза жүргүзүүгө жана расмий корутундуларды берүү боюнча кызматтарды көрсөтүүгө;
- Кыргыз Республикасынын мыйзамдарында тыюу салынбаган ар кандай жумуштарга жеке жана юридикалык жактардан гранттарды, кайтарымсыз салымдарды жана заказдарды алууга;
- колдонуудагы Кыргыз Республикасынын мыйзамдарына ылайык кадр маселелерин өз алдынча чечүүгө;
- келишим боюнча эксперттерди тартуу жана алардын эмгегине акы төлөөгө;
- Республикалык институттун ишин социалдык медиада илгерилетүүгө;
-Республикалык институттун максаттарына жана милдеттерине ылайык келген жана Кыргыз Республикасынын мыйзамдарына каршы келбеген башка функцияларды аткарууга;
- квалификацияны жогорулатуу кызмат көрсөтүүлөрүнүн жана кошумча билим берүү программаларынын провайдерлеринин реестрине киргизүү үчүн критерийлерди бекитүүгө;
- облустук билим берүү институттарынын жана билим берүүнү өнүктүрүү борборлорунун ишинин сапатына мониторинг жүргүзүүгө жана баалоого;
- методикалык ресурстардын жана санариптик билим берүү контентинин республикалык банкын түзүүгө;
- мекеменин максаттарына ылайык келген башка укуктарга.
4.2. Республикалык институттун милдеттери:
· Кыргыз Республикасынын мыйзамдарына ылайык өзүнүн негизги ишмердүүлүгүн натыйжалуу жана өз убагында жүзөгө ашыруу;
· республиканын социалдык өнүгүүсүндөгү өзгөрүүлөргө жана Кыргыз Республикасынын муктаждыктарына ылайык Республикалык институттун түзүмүн жана башкаруу системасын өркүндөтүү;
· сунушталып жаткан квалификацияны жогорулатуу жана кошумча кесиптик билим берүү (кайра даярдоо) курстарынын кадыр-баркын, ошондой эле Республикалык институттун академиялык жана окутуучулар курамынын Кыргыз Республикасындагы, Көз карандысыз Мамлекеттер Шериктештиги өлкөлөрүндөгү жана чет өлкөлөрдөгү репутациясын жогорулатууга умтулуу;
· окуу-методикалык, илимий-изилдөө, билим берүү жана маданий ишмердүүлүктү өркүндөтүү үчүн жагымдуу шарттарды түзүү;
· Республикалык институтта иштеген академиялык, окутуучулук жана башка персоналдын иштеши, чыгармачылыгы жана эс алуусу үчүн тийиштүү шарттарды түзүү;
· Республикалык институттун ар бир кызматкеринин ар-намысын жана кадыр-баркын коргоо;
· өткөрүлүп берилген мүлктү туура пайдалануу үчүн жоопкерчилик тартуу;
· бардык иш-чараларды колдонуудагы Кыргыз Республикасынын мыйзамдарга жана ушул Уставга ылайык өткөрүү;
· республиканын методикалык мейкиндигин координациялоону жана квалификацияны жогорулатуу программаларынын сапат стандарттарынын бирдиктүүлүгүн камсыз кылуу;
· Кыргыз Республикасынын Агартуу министрлигине өз убагында отчеттуулукту берүү (отчеттук жылдан кийинки жылдын 20-февралына чейин);
· ишмердүүлүктүн санариптик мониторингин камсыз кылуу жана маалыматтарды «Мугалим» АМС платформасына өткөрүү.
Республикалык институт өзүнүн негизги ишмердүүлүгү, ошондой эле Республикалык институттун ыйгарым укуктарына кирген маселелер боюнча жогорку органдардын көрсөтмөлөрүнүн аткарылышы жөнүндө Уюштуруучунун алдында отчет берет.

5. Республикалык институттун  түзүмү жана башкаруу органдары

5.1. Республикалык институттун түзүмү анын максаттарына жана милдеттерине ылайык аныкталат жана мыйзамда белгиленген тартипте Уюштуруучу тарабынан бекитилет.
5.2. Республикалык институттун түзүмүнө төмөнкүлөр кирет:
1) жетекчилик: директор, директордун багыттар боюнча орун басарлары;
2) коллегиалдык органдар: Академиялык кеңеш (координациялык-эксперттик), Окумуштуулар кеңеши, Көзөмөлчүлүк кеңеши;
3) Түзүмдүк бөлүмдөр: 
- үзгүлтүксүз кесиптик жана инсандык өнүгүү (ҮКИӨ) жана насаатчылык; кошумча кесиптик билим берүү; стратегиялык өнүгүү жана аналитика (муктаждыктарды диагностикалоо, прогноздоо, статистика); облустук билим берүү институттарынын жана билим берүүнү өнүктүрүү борборлорунун ишмердүүлүгүн методикалык камсыздоо жана координациялоо; провайдерлер менен иштөө жана квалификацияны жогорулатуунун кошумча билим берүү программаларына экспертиза жүргүзүү; санариптик билим берүү технологияларды жана «Мугалим» АМСын башкаруу; сапатты мониторинг кылуу, натыйжаларды баалоо жана курстан кийинки коштоо; мамлекеттик тилди жана тил саясаты өнүктүрүү боюнча түзүмдөр;
- окуу предметтери, багыттары жана стандарттары боюнча түзүмдөр;
- административдик-чарбалык блок: адамдык потенциалды өнүктүрүү, иш кагаздарын жүргүзүү, бухгалтерия жана каржылык талдоо, юридикалык сектор, чарбалык-техникалык кызмат.
5.3. Республикалык институт өзүн-өзү каржылоочу түзүмдүк бөлүмдөрдү түзүүгө укуктуу.
5.4. Мекеменин ичинде төмөнкү башкаруу органдары аракеттенет:
- Жогорку башкаруу органы – Мекеменин уштуруучусу (Кыргыз Республикасынын Агартуу министрлиги).
- Аткаруучу орган – директор.
- Коомдук-кесиптик орган – Республикалык институттун Окумуштуулар кеңеши.
- Академиялык кеңеши.
- Көзөмөлчүлүк кеңеши.

6. Республикалык институттун  жогорку башкаруу органы

6.1. Республикалык институттун жогорку башкаруу органы Уюштуруучусу – Кыргыз Республикасынын Агартуу министрлиги болуп саналат.
6.2. Республикалык институттун Уюштуруучусунун өзгөчө компетенциясына төмөнкүлөр кирет:
· Республикалык институттун Уставына, анын жайгашкан жерине жана фирмалык аталышына өзгөртүүлөрдү жана толуктоолорду киргизүү, ошондой эле Уставдын жаңы редакциясын бекитүү;
· Республикалык институтту кайра уюштуруу же жоюу жөнүндө чечимдерди кабыл алуу;
· Республикалык институттун директорун кызматка дайындоо жана кызматтан бошотуу;
· Республикалык институттун ишмердүүлүгүнүн негизги багыттарын аныктоо;
· Республикалык институттун директору тарабынан сунушталган Республикалык институттун жылдык отчетторун жана баланстарын бекитүү, ошондой эле пайданы бөлүштүрүү жана чыгымдарды жабуу тартибин аныктоо;
· Республикалык институттун активдерин ишенимдүү башкарууга өткөрүп берүү жөнүндө чечим кабыл алуу жана мындай өткөрүп берүүнүн шарттарын аныктоо;
· Республикалык институттун структурасын, штаттык ырааттамасын жана чыгымдар сметасын бекитүү;
· Республикалык институттун ишмердүүлүгүнө контролдоо;
· Республикалык институттун негизги каражаттарын ээлик кылуу, ажыратуу же ээлик кылуудан ажыратуу жөнүндө чечимдерди кабыл алуу;
· Республикалык институттун директорунун колдонуудагы Кыргыз Республикасынын мыйзамдарына, Уставга жана Республикалык институттун кызыкчылыктарына каршы келген буйруктарын жана тескемелерин токтото туруу же жокко чыгаруу;
· Кыргыз Республикасынын мыйзамдарына жана Республикалык институттун ушул Уставына ылайык, өзгөчө Республикалык институттун Уюштуруучусунун компетенциясына киргизилген башка маселелерди чечүү;
· Облустук билим берүү институттары жөнүндө типтүү жобону бекитүү жана Республикалык институт аркылуу алардын ишмердүүлүгүн координациялоо.
6.3. Уштуруучу бардык чечимдерди өз алдынча кабыл алат жана ушул Устав жана Кыргыз Республикасынын мыйзамдары менен башка органдардын компетенциясына киргизилбеген Республикалык институттун ишмердүүлүгүнүн каалаган маселелерин чечүүгө укуктуу.
6.4. Уюштуруучу башка укуктар менен катар төмөнкүлөргө укуктуу:
· Уставда белгиленген тартипте Республикалык институттун ишмердүүлүгүн башкарууга катышууга;
· белгиленген тартипте тиешелүү органдардын кароосуна Республикалык институттун ишмердүүлүгүнүн маселелери боюнча сунуштарды киргизүүгө;
· Республикалык институттун ишмердүүлүгүнө байланышкан бардык маселелер боюнча маалымат алууга.
6.5. Уштуруучу башка милдеттер менен катар төмөнкүлөргө милдеттүү:
- Республикалык институттун ишмердүүлүгүн жүзөгө ашыруу үчүн зарыл болгон маалыматтарды берүүгө;
- Уставда каралган максаттарга жана милдеттерге жетүүгө көмөктөшүүгө;
- квалификацияны жогорулатуу жана методикалык жардам көрсөтүү боюнча Республикалык институттун ишмердүүлүгүн ресурстук, финансылык жана ченемдик-укуктук коштоону камсыз кылууга.
6.6. Институттун Уштуруучусу Кыргыз Республикасынын мыйзамдарында жана ушул Уставда каралган башка укуктарга ээ болушу жана башка милдеттерди аткарат.

7. Республикалык институттун  директору

7.1. Республикалык институттун ишин ыйгарым укуктардын белгиленген көлөмүнүн чегинде жана Кыргыз Республикасынын колдонуудагы мыйзамдарына ылайык функцияларды жүзөгө ашыруучу директор жетектейт. Директор илимий даражасы жана 10 жылдан кем эмес педагогикалык стажы бар, анын ичинде 5 жылдан кем эмес жетекчилик стажы бар, башкаруучулук даярдоо программалары боюнча квалификациясын жогорулатуудан өткөн адистердин ичинен дайындалат.
7.2. Республикалык институттун директорунун милдеттери: 
Директор республикалык институттун ишине учурдагы жетекчиликти жүзөгө ашырат жана жеке башкаруу принциптеринде иштейт.
Директор төмөнкүлөргө укуктуу:
· Республикалык институттун ишмердүүлүгүн учурдагы башкарууну жүзөгө ашырууга;
· Республикалык институттун учурдагы жана келечектеги өнүгүү пландарын бекитүүгө;
· мамлекеттик бийлик жана башкаруу органдары, жергиликтүү өз алдынча башкаруу органдары, коомдук уюмдар, кредиттик жана башка уюмдар, юридикалык жана жеке жактар менен мамилелерде Республикалык институттун кызыкчылыктарын ишеним катсыз көрсөтүүгө;
· Республикалык институттун атынан каалаган укуктук мамилелерге катышууга, өзүнүн компетенциясынын чегинде жарандык-укуктук келишимдерди түзүүгө жана башка бүтүмдөрдү жасоого;
· Республикалык институттун ички документтерин кабыл алууга жана бекитүүгө, аларга өзгөртүүлөрдү жана толуктоолорду киргизүүгө;
· Республикалык институттун кызыкчылыктарын көздөө үчүн ишеним каттарды, анын ичинде өткөрүп берүү укугун берүүгө;
· бекитилген сметанын чегинде жана Кыргыз Республикасынын мыйзамдарына ылайык ишеним катсыз Республикалык институттун атынан бүтүмдөрдү түзүүгө;
· Уюштуруучунун чечимдеринин аткарылышын уюштурууга жана Уюштуруучуга алардын аткарылышы жөнүндө отчетторду сунуштоого;
· Республикалык институттун кызматкерлеринин ортосунда кызматтык милдеттерди бөлүштүрүүгө;
· Республикалык институттун кызматкерлери менен эмгек келишимдерин түзүүгө жана бузууга;
· Республикалык институттун ишмердүүлүгүнүн маселелери боюнча бардык кызматкерлер үчүн милдеттүү болгон буйруктарды жана тескемелерди чыгарууга;
· Республикалык институттун кызматкерлерин кызматка дайындоого, которууга жана бошотууга, эмгек акы төлөө системасын аныктоого, кызматтык маяналарды, үстөктөрдү жана кошумча төлөөлөрдү белгилөөгө, сыйлоо жана тартиптик жаза чараларын Кыргыз Республикасынын эмгек мыйзамдарынын талаптарына ылайык колдонууга;
· жылдык отчетту, бухгалтердик балансты, кирешелер жана чыгашалар жөнүндө отчетторду түзүүгө жана Уюштуруучуга сунуштоого;
· административдик-башкаруучу персоналдын ишин уюштурууга, Республикалык институттун түзүмдүк бөлүмдөрүнүн ишмердүүлүгүн жеке өзү же ыйгарым укуктуу комиссиялар аркылуу текшерүүнү жүргүзүүгө;
· белгиленген тартип бузулган учурда кафедра башчыларын мөөнөтүнөн мурда кайра шайлоо жөнүндө сунуштарды Республикалык институттун Окумуштуулар кеңешине киргизүүгө;
· кызматкерлерди жана Республикалык институтту мамлекеттик сыйлыктарга жана ардактуу наамдарга көрсөтүү жөнүндө сунуштарды Республикалык институттун Окумуштуулар кеңешине киргизүүгө;
· ички эмгек тартибинин эрежелерин, түзүмдүк бөлүмдөр, филиалдар жана өкүлчүлүктөр жөнүндө жоболорду, кызматкерлердин кызматтык нускамаларын бекитүүгө;
· Республикалык институттун бардык кызматкерлери, угуучулары жана билим берүү процессинин башка катышуучулары үчүн милдеттүү болгон локалдык ченемдик актыларды чыгарууга;
· бюджеттен тышкаркы каражаттар боюнча кирешелердин жана чыгашалардын сметасын бекитүүгө;
· Кыргыз Республикасынын мыйзамдарынын талаптарына ылайык, кызматкердин жеке салымына жараша, анын ичинде атайын жана бюджеттен тышкаркы каражаттардын эсебинен эмгек акыга кошумча төлөмдөрдү жана үстөктөрдү белгилөөгө;
· Республикалык институттун өз алдынча тескөөсүндө турган каражаттардын эсебинен эмгек акыны жогорулатуу коэффициенттерин жана кошумча төлөмдөрдүн өлчөмдөрүн аныктоого;
· «Мугалим» АМСына  маалыматтардын толук жана өз убагында берилишине контролдоону жүзөгө ашырууга;
· ушул Уставда, Кыргыз Республикасынын мыйзамдарында каралган жана Уюштуруучу өткөрүп берген башка ыйгарым укуктарды жүзөгө ашырууга.
7.3. Институттун директору Кыргыз Республикасынын мыйзамдарында белгиленген тартипте Уюштуруучунун чечими менен кызматка дайындалат жана кызматтан бошотулат.
7.4. Директор жок болгон учурда анын ыйгарым укуктары директордун орун басарларынын бирине жүктөлөт. Директордун орун басарларынын ыйгарым укуктары Кыргыз Республикасынын мыйзамдарына жана ушул Уставга ылайык директор тарабынан аныкталат.

8. Республикалык институттун  Окумуштуу кеңеши

8.1. Республикалык институттун Окумуштуулар кеңеши билим берүү, илимий-методикалык жана илимий-изилдөө иштерине жалпы жетекчиликти жүзөгө ашыруучу Республикалык институтту башкаруунун коллегиалдуу коомдук-кесиптик органы болуп саналат. Окумуштуулар кеңеши директор тарабынан бекитилүүчү Республикалык институттун Окумуштуулар кеңеши жөнүндө жобонун негизинде иштейт.
8.2. Республикалык институттун Окумуштуулар кеңешинин курамына төмөнкүлөр кирет: 
Институттун директору (Окумуштуулар кеңешинин Төрагасы),  директордун орун басарлары (Төраганын орун басарлары), окумуштуу катчы, түзүмдүк бөлүмдөрдүн жетекчилери, кафедра башчылары, алдыңкы окумуштуулар, профессорлор, доценттер, эксперттер, ошондой эле профсоюздук уюмунун өкүлдөрү.
Окумуштуулар кеңешинин курамына төмөнкүлөр да кириши мүмкүн:
· облустук билим берүү институттарынын өкүлдөрү (ар биринен бирден);
· билим берүүнү өнүктүрүү борборлорунун өкүлдөрү (ротациялык негизде);
· Кыргыз билим берүү академиясынын, педагогикалык жогорку окуу жайларынын жана башка билим берүү уюмдарынын эксперттери;
· эл аралык коомчулуктун жана донордук уюмдардын өкүлдөрү (чакыруу боюнча).
8.3. Окумуштуулар кеңешинин курамы Республикалык институттун  директорунун буйругу менен 3 (үч) жылдык мөөнөткө бекитилет. Зарылчылыкка жараша Окумуштуулар кеңешинин курамы белгиленген тартипте кайра бекитилет.
8.4. Окумуштуулар кеңешинин мүчөлөрү ыйгарым укуктарынын мөөнөтү бүткөнгө чейин чыгып кеткен учурда алардын белгиленген саны республикалык институттун директорунун буйругу менен толукталат.
8.5. Республикалык институттун Окумуштуулар кеңеши Кыргыз Республикасынын мыйзамдарына жана Окумуштуулар кеңеши жөнүндө жобого ылайык иш алып барат.
8.6. Окумуштуулар кеңешинин негизги функциялары:
- Республикалык институттун түзүмдүк бөлүмдөрүн (кафедраларды, бөлүмдөрдү, борборлорду жана башкаларды) түзүү, кайра уюштуруу, жоюу, бириктирүү жана бөлүү боюнча сунуштарды кароо жана иштеп чыгуу;
- Республикалык институтту өнүктүрүүнүн жылдык жана келечектеги пландарын бекитүү;
- директордун орун басарларынын, түзүмдүк бөлүмдөрдүн жетекчилеринин билим берүү, окуу-методикалык, илимий, финансылык жана башка ишмердүүлүгү боюнча отчетторун угуу жана аларды өркүндөтүү боюнча чараларды көрүү;
- билим берүү процессин уюштуруу, оптималдаштыруу жана сапат маселелерин кароо;
- заманбап билим берүү технологияларын кароо жана киргизүү;
- Республикалык институттун окуу-методикалык жана илимий-изилдөө ишмердүүлүгүнүн негизги багыттарын аныктоо, аларды ишке ашыруу үчүн ресурстарды бөлүштүрүү;
- илимий-педагогикалык кызматкерлердин жана кафедра башчыларынын бош кызмат орундарын ээлөөгө конкурстук шайлоолорду өткөрүү;
- квалификацияны жогорулатуу программаларын жана провайдерлерди аккредитациялоо критерийлерин экспертизадан өткөрүү жана сунуштоо;
- облустук билим берүү институттары, билим берүүнү өнүктүрүү борборлору жана башка билим берүү уюмдары менен тармактык өз ара аракеттенүүнү координациялоо;
- үзгүлтүксүз кесиптик өнүгүү (ҮКӨ) инструменттерин киргизүү боюнча сунуштарды кароо;
- окуу программаларынын жана провайдерлердин реестрин түзүү маселелерин кароо;
- ушул Устав жана Окумуштуулар кеңеши жөнүндө жобо менен Окумуштуулар кеңешинин компетенциясына киргизилген башка маселелерди чечүү.
8.7. Окумуштуулар кеңешинин жыйындары бекитилген жылдык планга ылайык өткөрүлөт. Зарылчылыкка жараша планга өзгөртүүлөр киргизилет.
8.8. Республикалык институттун директору Окумуштуулар кеңешинин жыйындарынын өткөрүлүүчү күндөрүн жана күн тартибин өзгөртүүгө укуктуу.
8.9. Окумуштуулар кеңешинин кезексиз жыйыны Республикалык институттун директорунун (Окумуштуулар кеңешинин Төрагасынын) чечими боюнча чакырылат.
8.10. Эгерде жыйынга Окумуштуулар кеңешинин мүчөлөрүнүн жалпы санынын жарымынан көбү катышса, анда Окумуштуулар кеңешинин жыйыны укуктуу (кворум бар) деп эсептелинет.
8.11. Окумуштуулар кеңешинин чечимдери катышып жаткан мүчөлөрдүн жөнөкөй көпчүлүк добушу менен кабыл алынат. Жумушка алуу, жумуштан бошотуу, финансылык-чарбалык ишмердүүлүк маселелери боюнча чечимдер Республикалык институттун директору тарабынан бекитилгенден кийин күчүнө кирет.
8.12. Илимий-педагогикалык кызматкерлердин кызмат орундарын ээлөөгө конкурстарды өткөрүү, кафедра башчыларын шайлоо жана академиялык наамдарга көрсөтүү маселелери боюнча чечимдер жөнөкөй көпчүлүк добуш менен жашыруун добуш берүү жолу менен кабыл алынат.
8.13. Башка академиялык, илимий, билим берүү жана уюштуруу маселелери боюнча чечимдер ачык добуш берүү жолу менен жөнөкөй көпчүлүк добуш менен кабыл алынат.
8.14. Жыйындын жыйынтыгы боюнча протокол түзүлөт, ага Окумуштуулар кеңешинин Төрагасы жана окумуштуу катчысы кол коет.
8.15. Окумуштуу катчы Окумуштуулар кеңешинин чечимдеринин аткарылышын контролдоону уюштурат жана алардын аткарылышы жөнүндө директорго жана Окумуштуулар кеңешинин мүчөлөрүнө маалымат берип турат.
8.16. Мамлекеттик органдардын Республикалык институттун ишмердүүлүгүнө кийлигишүүсүнө Кыргыз Республикасынын мыйзамдарында каралган учурларда жана тартипте гана жол берилет.

9. Академиялык кеңеш

9.1. Республикалык институттун Академиялык кеңеши төмөнкүлөрдү талдоону, экспертизалоону жана алардын сапатын баалоону жүзөгө ашыруучу туруктуу иштеген коллегиалдуу эксперттик-аналитикалык орган болуп саналат:
· квалификацияны жогорулатуунун жана кошумча кесиптик билим берүүнүн билим берүү программаларын;
· окуу-методикалык жана илимий материалдарды;
· педагогикалык кызматкерлердин үзгүлтүксүз кесиптик өнүгүү системасындагы билим берүү процессин методикалык коштоону.
9.2. Академиялык кеңеш жөнүндө жобо, анын курамы, түзүү тартиби жана ыйгарым укуктары Окумуштуулар кеңеши менен макулдашуу боюнча Республикалык институттун директору тарабынан бекитилет.
9.3. Академиялык кеңештин чечимдери сунуштоо мүнөзүндө болот жана Республикалык институттун директору тарабынан бекитилгенден кийин күчүнө кирет.

10. Республикалык институттун  кызматтык адамдары жана кызматкерлери

10.1. Республикалык институттун кызматтык адамдарынын жана кызматкерлеринин укуктары жана милдеттери Кыргыз Республикасынын Эмгек кодекси, Кыргыз Республикасынын «Билим берүү жөнүндө» Мыйзамы, ушул Устав, Республикалык институттун локалдык ченемдик актылары жана эмгек келишимдери (контракттары) менен аныкталат.
10.2. Республикалык институттун кызматтык адамдары жана кызматкерлери келтирилген зыян үчүн Кыргыз Республикасынын мыйзамдарында белгиленген тартипте тартиптик, материалдык, административдик жана башка жоопкерчиликти тартышат.
10.3. Республикалык институттун кызматкерлеринин курамына төмөнкүлөр кирет:
· административдик-башкаруучу персонал;
· илимий-педагогикалык кызматкерлер (профессорлор, доценттер, ага окутуучулар, лекторлор);
· Республикалык институттун директору тарабынан бекитилүүчү штаттык ырааттамасына ылайык методикалык, техникалык жана көмөкчү персонал.
10.4. Илимий-педагогикалык кызматкерлер кызмат орундарын Кыргыз Республикасынын мыйзамдарына жана Конкурстук тандоо жөнүндө жободо белгиленген тартипте конкурстук негизде ээлешет.
Кафедра башчылары Республикалык институттун Окумуштуулар кеңеши тарабынан шайланат жана Республикалык институттун  директорунун буйругу менен кызматка дайындалат (кызматтан бошотулат).
Башка кызматкерлер штаттык ырааттамасына жана Кыргыз Республикасынын эмгек мыйзамдарына ылайык Республикалык институттун директору тарабынан жумушка кабыл алынат жана жумуштан бошотулат.
10.5. Жумушка кабыл алуу, эмгек келишимдерин түзүү жана бузуу Кыргыз Республикасынын Эмгек кодексине  ылайык жүзөгө ашырылат.
10.6. Республикалык институттун илимий-педагогикалык кызматкерлери төмөнкүлөргө укуктуу:
· өзүнүн академиялык кадыр-баркын жана ар-намысын коргоого;
· кесиптик, илимий жана методикалык ишмердүүлүктү жүзөгө ашыруу үчүн белгиленген тартипте Республикалык институттун ресурстарын жана инфраструктурасын пайдаланууга;
· Республикалык институттун Окумуштуулар кеңешине шайлоого жана шайланууга;
· коллегиалдуу органдар аркылуу Республикалык институттун ишмердүүлүгүнүн маанилүү маселелерин талкуулоого жана чечүүгө катышууга;
· администрациянын буйруктарына жана тескемелерине Кыргыз Республикасынын мыйзамдарында белгиленген тартипте даттанууга;
· Кыргыз Республикасынын «Билим берүү жөнүндө» Мыйзамында, Кыргыз Республикасынын Эмгек кодексинде жана башка ченемдик укуктук актыларда каралган башка укуктарга ээ болууга.
10.7. Республикалык институттун илимий-педагогикалык кызматкерлери төмөнкүлөргө милдеттүү:
· билим берүү процессинин жана илимий (методикалык) изилдөөлөрдүн сапатынын жогорку деңгээлинде камсыз кылууга;
· угуучулардын ар-намысын жана кадыр-баркын сыйлоого, алардын кесиптик жана инсандык өнүгүүсүнө көмөктөшүүгө;
· үч жылда бир жолудан кем эмес өзүнүн кесиптик квалификациясын үзгүлтүксүз жогорулатып турууга;
· Кыргыз Республикасынын мыйзамдарын, ушул Уставды, ички эмгек тартибинин эрежелерин жана кызматтык нускамаларды сактоого;
· «Мугалим» АМСына жана ustat.edu.gov.kg порталына маалыматтардын өз убагында киргизилишин жана актуалдаштырылышын камсыз кылууга;
· Республикалык институттун мүлкүнө абайлап мамиле кылууга жана аны кызматтык максаттарда гана пайдаланууга.
10.8. Административдик-башкаруучу жана башка персоналдын укуктары жана милдеттери кызматтык нускамалар жана Республикалык институттун локалдык ченемдик актылары менен аныкталат.
10.9. Кызматкерлерге сыйлыктарды берүү жана башка стимулдаштыруучу төлөмдөр Эмгекке акы төлөө жөнүндө жобого ылайык, атайын каражаттардын кирешелеринин жана чыгашаларынын бекитилген сметасынын чегинде жүргүзүлөт.

11.1. Республикалык институт мамлекеттик бюджеттик мекеме болуп саналат жана өз ишмердүүлүгүн республикалык бюджеттин, ошондой эле акы төлөнүүчү билим берүү жана Кыргыз Республикасынын мыйзамдарына карама-каршы келбеген башка кызматтардан алынган атайын (бюджеттен тышкаркы) каражаттардын эсебинен жүзөгө ашырат.
11.2. Республикалык институтту каржылоо Кыргыз Республикасынын «Билим берүү жөнүндө» Мыйзамына, Кыргыз Республикасынын Бюджеттик кодексине жана башка ченемдик укуктук актыларга ылайык жүргүзүлөт.
11.3. Республикалык институттун мүлкү Кыргыз Республикасынын мамлекеттик менчиги болуп саналат жана ага ыкчам башкаруу укугу менен бекитилип берилет. Республикалык институт бекитилген мүлккө ээлик кылууну, пайдаланууну жана тескөөнү Кыргыз Республикасынын мыйзамдарында жана ушул Уставда белгиленген чегинде  жүзөгө ашырат.
11.4. Республикалык институт тарабынан атайын (бюджеттен тышкаркы) каражаттардын эсебинен сатып алынган мүлк да мамлекеттик менчикке кирет жана эгерде Кыргыз Республикасынын мыйзамдарында башкача каралбаса, анда Республикалык институтка ыкчам башкаруу укугунда бекитилип берилет.
11.5. Республикалык институт кирешелердин жана чыгымдардын бекитилген сметасына жана Кыргыз Республикасынын мыйзамдарына ылайык киреше алып келүүчү иштен түшкөн кирешелерди (атайын каражаттарды) өз алдынча тескейт.
11.6. Республикалык институттун кызматкерлеринин эмгегине акы төлөө Кыргыз Республикасынын мыйзамдарына, Эмгек акы төлөө жөнүндө жобого жана Уюштуруучу тарабынан бекитилген штаттык ырааттамага ылайык бөлүнгөн бюджеттик каражаттардын жана атайын каражаттардын чектеринде жүргүзүлөт.
11.7. Республикалык институт бюджеттик жана бюджеттен тышкаркы каражаттардын максаттуу жана натыйжалуу пайдаланылышы үчүн Кыргыз Республикасынын мыйзамдарына ылайык жоопкерчилик тартат.
11.8. Педагогикалык кызматкерлердин квалификациясын жогорулатуунун республикалык план-графигин түзүү облустук билим берүү институттарынын жана билим берүүнү өнүктүрүү борборлорунун консолидацияланган табыштамаларынын негизинде Республикалык институт тарабынан жүзөгө ашырылат. Планды ишке ашыруу жана провайдерлердин кызмат көрсөтүүлөрүн сатып алуу Кыргыз Республикасынын «Мамлекеттик сатып алуулар жөнүндө» Мыйзамында жана ченемдик укуктук актыларда белгиленген тартипте жүзөгө ашырылат.
11.9. Республикалык институт бюджеттен тышкаркы каражаттарды чыгымдоо маселеси боюнча Кыргыз Республикасынын мыйзамдарында белгиленген тартипте коомдук угууларды өткөрүүгө милдеттүү.
11.10. Республикалык институттун бухгалтердик эсеп, отчеттуулук жана каржылык-чарбалык ишин контролдоо Кыргыз Республикасынын бухгалтердик эсеп жана каржылык отчеттуулук жөнүндө мыйзамдарына ылайык жүргүзүлөт.

12. Бухгалтердик эсеп жана отчеттуулук

12.1. Республикалык институт өзүнүн ишмердүүлүгүнүн ыкчам, бухгалтердик жана статистикалык эсебин Кыргыз Республикасынын бухгалтердик эсеп жана финансылык отчеттуулук жөнүндө мыйзамдарына ылайык жүргүзөт.
12.2. Республикалык институттун финансылык (отчеттук) жылы календардык жылга дал келет. Биринчи финансылык жыл Республикалык институттун мамлекеттик каттоодон өткөн күнүнөн башталып, ошол эле жылдын 31-декабрында аяктайт.
12.3. Республикалык институт Кыргыз Республикасынын Агартуу министрлигине, мамлекеттик органдарга, анын ичинде салык жана статистика органдарына белгиленген тартипте отчетторду берет.
12.4. Республикалык институттун ишинин жыйынтыктары боюнча жылдык отчет (мониторинг маалыматтарын, иштин натыйжалуулугун баалоону жана квалификацияны жогорулатуу системасын өркүндөтүү боюнча сунуштарды кошкондо) отчеттук жылдан кийинки жылдын 20-февралына чейин Кыргыз Республикасынын Агартуу министрлигине берилет.

13. Уставга өзгөртүүлөрдү жана  толуктоолорду киргизүү тартиби

13.1. Ушул Уставга өзгөртүүлөр жана толуктоолор Республикалык институттун Уюштуруучунун чечими менен киргизилет.
13.2. Уставга өзгөртүүлөр жана толуктоолор Уюштуруучу тарабынан бекитилет, билим берүү жаатындагы ыйгарым укуктуу мамлекеттик орган менен макулдашылат (зарыл болгон учурда) жана Кыргыз Республикасынын мыйзамдарында белгиленген тартипте мамлекеттик каттоодон өткөндөн кийин күчүнө кирет.


14. Республикалык институтту кайра уюштуруу жана жоюу

14.1. Республикалык институтту кайра уюштуруу жана жоюу Кыргыз Республикасынын Жарандык кодексинде, Кыргыз Республикасынын «Билим берүү жөнүндө» Мыйзамында жана башка ченемдик укуктук актыларда белгиленген тартипте Уюштуруучунун чечими менен жүргүзүлөт.
14.2. Республикалык институтту кайра уюштуруу (бириктирүү, кошуу, бөлүү, өзгөртүп түзүү) жана жоюу, эреже катары, окуу жылынын аягында жүргүзүлөт.
14.3. Республикалык институтту кайра уюштуруу же жоюу жөнүндө чечим кабыл алууда Уюштуруучу жоюу комиссиясын түзөт (же жоюучуну дайындайт) жана жоюунун тартибин жана мөөнөтүн белгилейт.
14.4. Жоюу комиссиясы дайындалгандан кийин, ал Республикалык институттун иштерин башкаруу ыйгарым укуктарын өзүнө алат. Жоюу комиссиясы белгиленген тартипте жоюу жөнүндө билдирүү жарыялайт, кредиторлорду жана дебиторлорду аныктоо боюнча чараларды көрөт жана жоюу жөнүндө кредиторлорго кабарлайт.
14.5. Республикалык институт жоюлганда, бардык кредиторлордун талаптары канааттандырылгандан кийин, калган мүлк жана каражаттар Кыргыз Республикасынын мыйзамдарында белгиленген тартипте ушул Уставда каралган максаттарга жумшалат.
14.6. Республикалык институтту кайра уюштуруу жана жоюу учурунда кызматкерлердин укуктары жана кызыкчылыктары Кыргыз Республикасынын эмгек мыйзамдарына ылайык кепилденет.
14.7. Республикалык институттун ишмердүүлүгүнүн токтотулган күнү Юридикалык жактардын бирдиктүү мамлекеттик реестрине тиешелүү жазуу киргизилген күн деп эсептелет.
14.8. Республикалык институттун ишмердүүлүгүнүн жүрүшүндө пайда болгон документтер, ишмердүүлүгү токтотулгандан кийин, «Кыргыз Республикасынын Улуттук архивдик фонду жөнүндө» Кыргыз Республикасынын Мыйзамында белгиленген тартипте Кыргыз Республикасынын Мамлекеттик архивдик фондуна сактоо үчүн өткөрүлүп берилет.

15. Корутунду жоболор

15.1. Ушул Устав менен жөнгө салынбаган маселелер Кыргыз Республикасынын мыйзамдары жана башка ченемдик укуктук актылар менен жөнгө салынат.
15.2. Бул Устав Уюштуруучу тарабынан бекитилген жана белгиленген тартипте мамлекеттик каттоодон өткөн күндөн тартып күчүнө кирет.
15.3. Ушул Уставга өзгөртүүлөр жана толуктоолор Уюштуруучунун,  Республикалык институттун директорунун, Окумуштуулар кеңешинин демилгеси боюнча, ошондой эле Кыргыз Республикасынын мыйзамдарындагы өзгөрүүлөргө байланыштуу киргизилет.
15.4. Ушул Уставдын аткарылышын контролдоо Уюштуруучуга жүктөлөт.

